Estranged

Estranged merupakan sebuah kumpulan rock Malaysia yang ditubuhkan pada 2001, dan popular menerusi lagu Aurora. Ahli terkini kumpulan ini terdiri daripada Rich Gimbang (vokalis), Din Hormatov (pemain gitar irama) dan Hanafi Hadi (pemain gitar utama).

Estranged pada awalnya lebih tertumpu kepada muzik hard rock dan nu metal yang banyak membayangkan perasaan marah. Namun, selepas Rich menyertai Akademi Fantasia musim keempat pada 2006, kumpulan ini mula beralih kepada muzik post-grunge menerusi single "Itu Kamu" yang dinobatkan sebagai Lagu Terbaik dalam Anugerah Juara Lagu 2007.

Kerjaya
Kumpulan Estranged ditubuhkan pada tahun 2001 dan diperkuatkan oleh Alda Evan Tan selaku pemain gitar bes (2001), Adzrai Zainal (gitar utama; 2001-2005), Chow Ken Chung (bes; 2001-2007) dan Azwin Andy (dram; 2001-2015).

Pada pertengahan tahun 2007, Ken Chung selaku pemain gitar bes meninggalkan Estranged bagi menumpukan kerjaya barunya. Pada tahun 2015, Azwin Andy Malik selaku pemain dram pula meninggalkan Estranged demi komitmen kerja serta keluarganya.

Kini, Estranged dianggotai oleh Rich Gimbang selaku vokalis, Din Hermatov (gitar) dan Nor Hanafi (gitar).

Pada tahun 2007, album In Hating Memory dikeluarkan semula sebagai repackaged album, dengan tambahan satu lagu berbahasa Melayu bertajuk "Itu Kamu". "Itu Kamu" telah meraih kejayaan arus perdana bagi Estranged dan memenangi anugerah Lagu Terbaik di Anugerah Juara Lagu ke-22.

Pada Oktober 2008, Estranged menerbitkan album mereka yang kedua bertajuk Remain Unknown. Remain Unknown merupakan album pertama yang diterbitkan setelah Chow Ken Chung (pemain gitar bes) meninggalkan Estranged. Remain Unknown meraih lapan nominasi di Anugerah Industri Muzik ke-16.

Pada tahun 2013, Estranged mengeluarkan album studio mereka yang ketiga, yang juga merupakan album berbahasa Melayu mereka yang pertama, Anugerah Hidup. Album ini mengandungi 10 buah lagu termasuk "Pengganti" dan "Baru" yang dikeluarkan sebagai single, dan juga versi muka depan lagu popular daripada kumpulan Barat The Cranberries, bertajuk "Linger". Anugerah Hidup juga merupakan album terakhir yang dihasilkan bersama Azwin Andy Malik sebelum beliau meninggalkan Estranged.

Pada tahun 2016, Estranged mengeluarkan album mini mereka yang sulung bertajuk Sepenuhnya Vol.1. Sepenuhnya Vol.1 mengandungi lima buah lagu termasuk single utamanya, "Hancur Aku" yang turut menampilkan pelakon wanita tempatan terkenal, Fazura. Sepenuhnya Vol.1 dipromosikan melalui Konsert Estranged Sepenuhnya Vol.1 yang berlangsung di Kilang Bateri, Johor Bahru, Johor pada 3 Februari 2017.

Pada tahun 2017, Estranged berusaha mengumpulkan kembali anggota lama bagi menjayakan konsert di Petaling Jaya pada 13 Mei 2017. Harapan mereka agar penggabungan ahli lama dan baru ini dapat merapatkan peminat lama dan baharu berikutan dengan sambutan luar biasa yang mereka terima pada persembahan mereka di Johor Bahru pada 3 Februari 2017 sebelum itu. Pada tahun yang sama, Estranged juga mempertaruhkan single mereka "Milik Ku" dengan hanya menjualnya dalam bentuk Cakera padat (CD) tanpa memuat naik lagu tersebut di mana-mana platform digital. Mereka mengambil langkah ini bertujuan untuk menimba pengalaman yang lebih peribadi, disamping ingin peminat mendapatkan memento fizikal daripada kumpulan mereka.

Pada tahun 2019, Estranged tampil dengan sedikit kelainan melalui pelancaran single "Mau" yang diselitkan dengan elemen Dangdut. Rich, selaku vokalis berkata, walaupun genre "Mau" berbeza daripada genre yang biasa dialunkan Estranged, identiti muzik Estranged masih ada diterapkan. "Mau" dijayakan dengan gandingan kerjasama dengan penyanyi daripada Indonesia, Jenita Janet sebagai artis duet.

Kehidupan peribadi

Projek kemanusiaan 
Pada tahun 2021, Estranged memanfaatkan bakat mereka menerusi projek kemanusiaan di sekitar Sabah. Dengan membuat konsert amal serta jualan barangan, dana yang dikutip digunakan sepenuhnya bagi membantu golongan yang kurang berkemampuan dan meningkatkan kualiti hidup mereka di seluruh Sabah. Estranged juga berusaha menyelesaikan masalah bekalan elektrik di beberapa kawasan perkampungan serta merealisasikan impian penduduk di Kampung Barambang untuk menikmati kemudahan internet.

Politik 
Rich, selaku suami kepada Velvel AF4 dan juga vokalis Estranged mengakui bahawa beliau telah bersedia untuk bertanding pada Pilihan raya umum Malaysia yang ke-16. Beliau berkeputusan untuk menjadi calon wakil rakyat bagi daerah Tambunan setelah dua tahun melakukan kerja amal bersama Estranged di kawasan perkambungan daerah itu. Rich menegaskan bahawa visinya adalah untuk membantu penduduk kampung yang berhadapan dengan masalah air, elektrik dan internet, di samping fokus dalam memajukan pendidikan generasi muda. Rich juga berkata ahli kumpulan Estranged akan terus membantunya dalam menjayakan visinya demi kesejahteraan penduduk kampung di daerah Tambunan.

Saman 
Pada tahun 2016, Estranged mengambil tindakan undang-undang terhadap seorang wanita yang bernama, Eziana Abdul Aziz, yang memperdaya kumpulan tersebut melalui surat jemputan serta dokumen-dokumen lain untuk membuat persembahan sempena Festival Apple Music di London pada 25 Disember 2017. Penipuan ini dipastikan setelah pihak Estranged menghubungi pihak Apple di United Kingdom, dan pihak Apple di sana mengesahkan bahawa festival tersebut tidak wujud, dan surat jemputan serta dokumen yang diberikan kepada mereka adalah palsu. Disebabkan penipuan ini, Estranged mengalami kerugian sebanyak RM100,000 membabitkan persiapan selama dua bulan seperti latihan, bayaran kru serta cenderahati seperti jaket, sepanduk, bendera Malaysia dan kemeja-T. Penipuan ini juga telah menyebabkan ketegangan dikalangan anggota Estranged sehingga menyebabkan kumpulan Estranged hampir berpecah.

Diskografi

EP
 Sepenuhnya Vol. 1 (2016)

Album studio
 In Hating Memory (2005)
 Remain Unknown (2008)
 Anugerah Hidup (2013)

Single
 Odoi (2018)
 Main Bubut (2021)
 Mari Sumazau (2022)
 Tatapan Terakhir (2022)
 Take A Bow (2022)
 Diputuskan featuring Masterpiece

Anugerah

Rujukan

Pautan luar
Laman web rasmi

Kumpulan rock Malaysia
Kumpulan muzik ditubuhkan pada tahun 2001